"قالوا يا #شريف البواردي أوْقَفْنا ، دخل في راكَة وكل ماصَرَم واحد قال خِذها وانا اخو شاهره ..قال روحوا هاتوا الراكه وهاتوا اخو شاهره"

انطلقنا أنا والمهندس #عمار_الجعيد يوم الخميس 22 ربيع الثاني 1441هـ / 19 ديسمبر 2019 في رحلة ميدانية إلى بلاد #الشلاوي برفقة الشيخ فالح بن ناهض الشّْلِوِي (أبو بتال) والشاعر الجزل #يوسف_بن_سالم_الشلوي ، فلما كنا عند قبر #مقبول_بن_هْرَيس الشيخ والفارس المشهور ، يرحمه الله ويغفرله ، وكان قبره في رأس جبل ، تَعَلّقت السيارة ، فنزلنا لنخرجها ، فقال م. عمار والشاعر يوسف  " خلوها عندنا، وانتم سولفوا وحنا نطلعها  .. فكان بيني وبين أبي بتّال هذا الحديث:

- قلت " ليه يابو بتّال يوم الشلاوى يدفنون ابن هريس في راس ضلع"
- قال " مايبونه في الطّمان"

قلت "علمني عنه يوم يصبّح #عتيبه على #دْغَيْبْجَه"
قال "مقبول بن هريس .. يغزي على الروقه ولا لهم معه نجم ..ومرة(ن) من المرات وِمَر الله واستيسروه ، غزى عليهم ، ونوّخ..نوّخ على الماء ..اخذ اربع وْجَاب - الوَجْبَة 12 ساعة واليوم وَجْبَتان - ..اوقفهم عن الماء ..والناس في قيظ ..
..حنا نصبّحهم يامقبول.. يقولونه القوم اللي معه.. جَمْعِه كبير .. قال لا ..خلهم يتليّمون... خلهم يتليّمون ..

تشاوروا #الروقه فيه..قالوا حنا نـْهَجْدِهْ والا نْصَبِّحِه ..قال مْشِيرهم لا والله هَجَاد ..والله ان قعدنا للصبح ليصبحنا ..هَجَاد هَجَاد والعَدْوَه لمن عَدَابْها ..قال وهُم (ا)يْهَجْدُونِه .. قال وهم يستيسرونه..
هذا هو أسير(ن) عندهم يكرمونه وحاشمينه ، واليا هذا #بخيت_العطاوي ، قال تعيش يامقبول قال تعيش
قال:
انا احمد الله ساع نومي هَنَانا
يوم اقتضينا في قِطِيع الخراريص
مقبول تجيله مغازي وكل ماجت تجي على #الخراريص وياخذهم..
قال انا احمد الله ساع نومي هنانا
يوم اقتضينا في قِطِيع الخراريص
اربع وْجَاب مخيّم(ن) فوق مانا
باهل الحجاز منقّلين المهاريس
يشب ناره عندنا ماحَسَانا!
يا عَنْك ياشَبّابها مامعه قَيْس
تِطَلِّقَنّ (ا)دْمِيِّهُم من (ا)يْدآنا
من فوق قِبّ(ن) كَنّهِنّ القرانيس
نهّاض خِلّي طايحن في نحانا
ومقبول عند الصبح يتلي المناقيس
يوم اخذوا شوي .. قال مقبول تعيش يابخيت قال تعيش ..قال:
جانا من الروقي كلام(ن) هَجَانا
بـْخِيْت مِرْوِي مُِرْهَفَات العَبَابِيس
من لابِة(ن) يِروون حَدّ السّنانا
لى ناحرت خيل(ن) لخيل(ن) كراديس
ان ناحروا يرخون خطم العنانا
وان سندوا مايبعدون المراويس
فرحت لك في هَيِّة(ن) من زمانا
مافِدْت فيها غير قِشْر(ن) حراسيس
وش انت خابر يوم ذاك المكانا
يوم الخْضَاره والحيود المراويس
نِتِلِّهُم تَل الرِّسَن للحصانا

اللي مساميره بْبِيضه غواطيس
الوارده ماجاك منها الحْنانا
والمِضْمِيّه نِعْجِل عليها المراميس
ولو بحسب اللي فيكم اول وثانا
مايكتبه غير القلم والقراطيس
وشيوخنا اللي مات منهم جنانا
واللي بقا يلحق عليك المقابيس
ولابد من كدراً تجي مع بيانا
طرافها تاطا الغبا والطعاميس
 حنا الشلاوى اهل الجموع الرزانا
اليا اختلط عج المقابيس وابليس

قلت : طيب ، شاهر تعرفه؟
قال : اي بالله ، شاهر من فريس وشيوخ الشلاوى من ربعنا #المعاتبة.
" من هو اللي يقول فيه ياضيف من عقب الشلاوى استر الحال "

.- هذا بقمي جار(ن) له.
- "من أي البقوم"
- دْهَيْمي من الدّْهَمَه"
- وش سالفته"
- "جا حادّته الدنيا يوم الاخذ والماخوذ وجاك عند شاهر ، جا باهله وورعانه … وقَلَط عند شاهر ،  وشاهر معه مالٍ قوي .. خيل وابل و ضَيْن ، خيله من #سلايل_ربدان اللي تقوله اخته وقفلهم شاهر على بنت ربدان .. 
البقمي منّحه شاهر منايح ..ياخذون حليبها وياخذون ..غزلها ..وسووله بيت وزانهم ..حتى انه ظهر من البيت الثاني ..واخذ معهم سنوات ...وشدّ.
جوك ربع(ن) من الشلاوي مَادِّين ..لقوا لهم عرب(ن) مدري وش معهم من طماعه ، … واخذوهم ..
درا الشريف - #الشريف_سرور-  وارسل له رياجيل..قال امشوا مع القبايل تَرَسِّسَوْا .. دوروا من اللي اخذهم .. يوم جوا في طرف الشلاوى اليا الشلاوي يلعبون ويغنون فالكسب اللي اخذوه.. 
..انْكِفَوَا قالوا ياشريف ترى اللي خذوهم الشلاوى .. الشريف ليَّم الجرود واغتزاهم.. سَنَّعَوه العرب واستنذروا  ..زبنوا الحَرّة #حرة_غامد و #حرة_سبيع ..#اْنْجِدَوا ...البل #اَنْجِدَت …و الضان يوم ركبت الحره وهي تْكَرْكِم.. كَرْكِمَت في الحرة ..وهم مع الطريق مِنِّه مع اسفل الارض - أشار إلى نواحي #عِنّ و #الأمرّين -  يقصُّون الناس بـْجِرَّتهم ..والياهم عليهم بررررد ..قالو يافلان إلحق #الشريف..يوم انه يسمع منك.. القوم ذبحهم البرد خلهم يمرحون لين يصبحون …يوم لحقه ولِبَق الذلول في جنبه الياه يْنَسِّف عرقه ..وهو يجي معوّد ..قالوا هاه ..قال ابك الشريف ينسّف عرقه مادرى عن البرد  
..المهم لحقوه الياه فالحره ..البل قِد راحت ، والعرب قِد راحوا وهوه ابطابه شايبه ، مات في الدرب .. والحقوه قوم الشريف ..ونطحهم وحط فيهم الفَنَايِع ، لحاله والعرب قِد راحوا ، وحجروه القوم ونوخوا ، وجا له في ذاك الراكه..وقام يرميهم، وكل ماطَقّ له واحد الياه على راسه ..وكل ماطَقّ له واحد الياه على راسه ... عاد حْجَرَوْه ..قال الشريف وش العلم .. قالوا ياشريف البواردي أوقفنا ، دخل في راكة وكل ماصرم له واحد قال خذها وانا #اخو_شاهره 
..قال "روحوا هاتوا الرَّاكَهْ وهاتوا اخو شاهره" 
..قال ويقعد له واحد منهم ..يَسْبِر دخان البندق لين يظهر من الراكه ..وقام يرسل عليه البندق لين ذبحه....
اخته معه ومعها وريعن صغيّر ..اخذته..وراحت..
ويوم دَرَت اليا مواجهها جارهم عام الاول - البقمي - على هاك الذلول ..سلام عليكم السلام ..يابنت انتي عِرْفِي والا لا ..قالت مدري منهو عِرْفِك ..قال انتي شاهره ..قالت الله الله ..وين اهلك … ووين .. قالت هذا اللي حصل ..وهو يحوّل وهو يعطيها الذلول ..يوم رجع من عندها ..عاد يتمثّل ..وانا ما اجتمع معي الا بعضها ..مير يقول:

ياضيف من عقب الشلاوى استر الحال
والنفس صبرها على مايجيها
هَلْ حَكْرة(ن) من فوقها السمن زلال
مادوروا بيعات الارباح فيها
ياما نزل خشم الامرّين من مال
من حلّة(ن) ضيف العِشا يمتنيها
واصاحبي نطّاح جمع(ن) ليا انهال
شاهر ليا صار النِّفَل مغتشيها

كتبه أ. #عبدالله_الحمياني

قال أ. #سعود_الشلوي :[ حدثني العقيد محمد بن عبدالرحمن #الشدّادي #الحارثي، قال ، أُعجب الأمير #سلطان_بن_عبدالعزيز رحمة الله بالبيت (ياضيف من عقب الشلاوى استر الحال) ، وقال لخوياه من #الشيابين : ( من يجيني بكمالة القصيدة وله جائزة).
وجاه بكمالتها واحد شيباني وأخذ الجائزة.]